**Informatīvais ziņojums**

**par Valsts administrācijas skolas valsts pamatbudžeta programmas 96.00.00.” Latvijas prezidentūras Eiropas Savienības Padomē nodrošināšana** **2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām**

 **Ievads**

Saskaņā ar likuma „Par valsts budžetu 2014.gadam” 35.panta pirmajā daļā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai citas centrālās valsts iestādes budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros, kā arī pamatojoties uz Valsts administrācijas skolas 2014. gada 10.februāra vēstuli Nr. 01-03/18 un Finanšu ministrijas 2014.gada 3.marta vēstuli Nr.2-3-03.1/1307 Valsts kanceleja iesniedz informatīvo ziņojumu „Par Valsts administrācijas skolas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām”.

**Pašreizējā situācija un problēmu raksturojums**

 Latvijas prezidentūras Eiropas Savienības Padomē veiksmīgas norises pamatā būs zinoši un profesionāli nodarbinātie. Latvijas prezidentūras Eiropas Savienības Padomē personāla piesaistes un motivēšanas vadlīnijas 2.1.1. sadaļā „Valsts pārvaldē nodarbināto apmācība” noteikts, ka:

 – ir būtiski laikus un mērķtiecīgi uzsākt personāla kompetences un profesionālo zināšanu paaugstināšanu, kas ietvertu gan svešvalodu mācības, gan ar ES jautājumiem saistītu zināšanu apguvi;

 – mācības tiks nodrošinātas par Latvijas prezidentūrai piešķirtajiem valsts budžeta līdzekļiem, mācību piegādātājs tiks izvēlēts publiskā iepirkuma rezultātā, ko izsludinās arī ārpus Latvijas.

 Līdz ar to Valsts administrācijas skolai gan 2013.gadā, gan 2014.gadā tika piešķirts finansējums personāla sagatavošanai priekš Latvijas prezidentūras, lai nodrošinātu personāla apmācības par Eiropas Savienības jautājumiem un svešvalodu (angļu vai franču valodas) mācības.

 2014.gadā pamatojoties uz Ministru kabineta 2013.gada 28.augusta rīkojumu Nr.401 „Par nepieciešamo finansējumu 2014.gadam, lai sagatavotu un nodrošinātu Latvijas prezidentūru Eiropas Savienības Padomē 2015.gadā”, likumā „Par valsts budžetu 2014.gadam” tika apstiprināts finansējums resora „Ministru kabinets” budžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā” Valsts administrācijas skolai – 639 062 eiro apmērā centralizētajām personāla apmācībām par Eiropas Savienības jautājumiem (Eiropas Savienības dokumentu izstrāde, informācijas aprite, pārvaldība un sanāksmju vadīšana, sarunu vešana un publiskā runa) prezidentūras funkciju nodrošināšanai, specializētajām mācībām konkrētām mērķa grupām, mācību telpu nodrošināšanai un mācību koordinēšanai par valsts informācijas sistēmu darbam ar Eiropas Savienības dokumentiem, kā arī citiem mērķiem.

 Savukārt gatavojoties Latvijas prezidentūrai Eiropas Savienības Padomē, apmācībām izvirzīto dalībnieku un līdz ar to apmācāmo skaits ir pieaudzis no plānotajiem 600 līdz 1103 dalībniekiem. Valsts administrācijas skolai no valsts budžeta 2014. gadam piešķirts finansējums Eiropas Savienības prezidentūras saturiskajām mācībām, tajā skaitā, atlīdzības izdevumiem pasniedzējiem. Taču publiskā iepirkuma rezultātā līgums tika noslēgts ar juridisku personu (Eiropas Publiskās administrācijas institūtu), un mācību pakalpojumi tiks segti no pozīcijas "Preces un pakalpojumi". Tādēļ netiks slēgti līgumi ar fiziskām personām par konkrētu darbu vai pakalpojumu, un nepieciešams iepriekš plānotos līdzekļus atlīdzībai pārdalīt preču un pakalpojumu samaksai. Turklāt, lai nodrošinātu kvalitatīvu mācību procesu, 2013.gada otrajā pusgadā tika uzlabota Valsts administrācijas skolas materiāltehniskā bāze – iegādāta mūsdienīga datortehnika, videoprojektors un cita nepieciešamā tehnika. Līdz ar to, Valsts administrācijas skola ierosina 2014. gadā plānotos līdzekļus minētajiem mērķiem (kapitālajiem izdevumiem) 15 367 eiro apmērā novirzīt precēm un pakalpojumiem, lai segtu izdevumus, kas saistīti ar apmācāmo skaitu Eiropas Savienības prezidentūras saturiskajās mācībās.

Tātad ir izveidojusies situācija, kad Valsts administrācijas skolas budžetā trūkst līdzekļu pozīcijā "Preces un pakalpojumi" 100 539 eiro apmērā un vienlaikus ir līdzekļu rezerves budžeta pozīcijās „Atlīdzība” un „Kapitālie izdevumi”.

**Priekšlikumi turpmākai rīcībai**

Valsts administrācijas skola ir izanalizējusi 2014. gada valsts pamatbudžeta programmas 96.00.00 "Latvijas prezidentūras Eiropas Savienības Padomē nodrošināšana 2015. gadā" izdevumus, finanšu nepieciešamību, kā arī pieejamo apropriāciju un secina, ka nepieciešams pārdalīt finansējumu starp budžeta izdevumu kodiem atbilstoši ekonomiskajām kategorijām un veikt šādas budžeta izmaiņas – palielināt izdevumus preču un pakalpojumu samaksai par 100 539 eiro, attiecīgi samazinot atlīdzības izdevumus par 85 172 eiro (tajā skaitā atalgojumus – par 68 712 eiro) un kapitālos izdevumus – par 15 367 eiro.

 Grozījumi paredz veikt attiecīgas izmaiņas budžeta programmā 96.00.00 "Latvijas prezidentūras Eiropas Savienības Padomē nodrošināšana 2015. gadā", nepalielinot gada kopējo izdevumu un ieņēmumu apjomu, un tie ir atspoguļoti tabulā.

 *tabula*

 *Eiro*

|  |  |  |  |
| --- | --- | --- | --- |
| **96.00.00 „Latvijas prezidentūras Eiropas Savienības Padomē nodrošināšana 2015.gadā” (budžeta izpildītājs VAS)** | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
| **Resursi izdevumu segšanai** | ***639 062*** | ***0*** | ***639 062*** |
| **Dotācija no vispārējiem ieņēmumiem** | 639 062 |  | 639 062 |
| **Izdevumi – kopā** | ***639 062*** | ***0*** | ***639 062*** |
| **Uzturēšanas izdevumi** | 623 695 | 15 367 | 639 062 |
| **Kārtējie izdevumi** | 623 695 | 15 367 | 639 062 |
| Atlīdzība | 151 334 | -85 172 | 66 162 |
|  Atalgojums | 121 576 | -68 712 | 52 864 |
| Preces un pakalpojumi | 472 361 | 100 539 | 572 900 |
| **Kapitālie izdevumi** | ***15 367*** | ***-15 367*** | ***0*** |
| Pamatkapitāla veidošana | 15 367 | -15 367 | 0 |

 Papildus norādāms, ka apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un nepalielinās iestāžu ilgtermiņa saistību pilnvaru limitus, kā arī neierobežos iespēju sasniegt programmas rezultatīvos rādītājus.

 Saskaņā ar Likuma par budžetu un finanšu vadību 9. panta trīspadsmitās daļas 1. punktu un likuma "Par valsts budžetu 2014. gadam" 32. un 35.pantu, finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

 Ņemot vērā minēto, lūdzam Ministru kabinetam atbalstīt iesniegto priekšlikumu par Valsts administrācijas skolas valsts pamatbudžeta programmas 96.00.00.” Latvijas prezidentūras Eiropas Savienības Padomē nodrošināšana 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām.

 Ministru prezidente Laimdota Straujuma

Vizē:

Valsts kancelejas direktore Elita Dreimane

 .03.2014.

O.Sorokovaja

67082916, Olga.Sorokovaja@mk.gov.lv